กรมการค้าภายใน หารือห้างค้าปลีกค้าส่ง ยืนยันสต๊อกสินค้ามีเพียงพอ ประชาชนอย่าซื้อสินค้ากักตุน
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากสถานการณ์การแพร่ระบาดของโรคโควิด-19 ในปัจจุบันส่งผลให้ขณะนี้มีประชาชนเริ่มมีการซื้อสินค้าเพิ่มมากขึ้นโดยเฉพาะในช่วงสุดสัปดาห์ที่ผ่านมา ซึ่งกรมฯ ได้หารือกับผู้ประกอบการ ห้างค้าส่งค้าปลีกและซุปเปอร์มาร์เก็ต พบว่า ในช่วงวันหยุดที่ผ่านมามีประชาชนเข้าไปจับจ่ายใช้สอยพร้อมกันและซื้อในปริมาณเพิ่มขึ้นจากปกติ โดยเฉพาะช่วงบ่ายและเย็น ทำให้สินค้าลดลงไปแต่ทางห้างได้เร่งเติมสินค้าในชั้นวาง โดยสินค้าที่ได้รับความนิยม อาทิ เนื้อสัตว์ ไข่ไก่ และบะหมี่กึ่งสำเร็จรูป  พร้อมระบุ สินค้าอื่นๆยังมีสต๊อกไว้เพียงพอ และขณะนี้การรวบรวมสินค้าจากผู้ผลิตและกระจายไปยังสาขาต่างๆ ยังคงดำเนินการได้เป็นปกติ อย่างไรก็ตาม ได้กำชับให้ห้างจัดเตรียมสินค้าและจัดพนักงานช่วยเติมสินค้าในชั้นให้มากขึ้นและเร็วขึ้น รวมทั้งขอให้ปรับรูปแบบการรวบรวมและกระจายสินค้าไปยังสาขาต่างๆ ให้รวดเร็วยิ่งขึ้นนอกจากนี้ กรมการค้าภายในจะร่วมกับกรมปศุสัตว์ ในการดูแลให้สินค้าหมู ไก่ ไข่ไก่เพื่อให้มีปริมาณเพียงพอและในส่วนสินค้าอุปโภคบริโภคต่างๆ จะมีหารติดตามสถานการณ์อย่างใกล้ชิดร่วมกันระหว่างผู้ผลิตกับผู้ค้าปลีกค้าส่ง พร้อมระบุ ขอให้ประชาชนซื้อสินค้าเท่าที่จำเป็นต้องใช้ตามปกติ และหากพบเห็นผู้ประกอบการรายใดกักตุนสินค้าหรือฉวยโอกาสขึ้นราคาโปรดแจ้งสายด่วนกรมการค้าภายใน 1569 หรือสำนักงานพาณิชย์จังหวัดทุกจังหวัด